hotchpotch/miracl-hf-unified huggingface dataset:
Kaalikoi
Kaalikoi ("Plutella xylostella") on kaalikoiden heimoon kuuluva pieni perhoslaji ja on paha viljelyskasvien tuholainen.
Kaalikoi on pieni punertavanruskea perhonen, jonka etusiipien takareuna on huomattavasti muuta siipeä vaaleampi. Perhosen levätessä nämä vaaleat reunukset muodostavat eläimen selkäpuolelle hyvin tunnusomaisen, aaltomaisen kuvion. Aikuinen perhonen on vajaan senttimetrin pituinen ja sen siipiväli on 11–17 mm.
Toukka kasvaa noin 11 mm pitkäksi ja on väriltään vihreä. Toukan pinnasta kasvaa harvakseltaan lyhyitä, tummia karvoja, joiden kohdalla ihossa on vaalea pilkku. Pää on muuta ruumista ruskeampi. Häirittynä kaalikoin toukka viuhtoo ruumistaan edestakaisin ja pudottautuu lopulta silkkirihman varassa maahan.
Alkuperältään kaalikoi on luultavasti eurooppalainen laji, mutta se on levinnyt vieraslajina läpi Amerikkojen, Aasian ja Afrikan aina Australiaan ja Uuteen-Seelantiin sekä Havaijille saakka. Pohjoisimmillaan laji on tavattu Huippuvuorilla ja eteläisimmillään sub-antarktisiin saariin kuuluvalla Etelä-Georgialla. Suomessa lajia tavataan yleisenä koko maassa ja lentoaika kestää koko kesän.
Kaalikoi on tunnettu vaeltaja, jonka parvet voivat lentää pitkiä matkoja synnyinsijoiltaan. Suomen leveysasteella suurin osa kannasta, luultavasti kaikki yksilöt, tuhoutuu talven aikana, mutta keväällä Keski-Euroopasta lentää uusi perhoskanta. Koska laji on hyvin riippuvainen vaeltavista yksilöistä, kaalikoin viljelyksille aiheuttamat tuhot vaihtelevat vuosittain paljon. Toukat syövät ravintokasvien lehdet lehtiruoteja lukuun ottamatta täysin. Aikuiset yksilöt lentävät ympäri vuorokauden. Laji talvehtii kotelona kasvinjätteiden seassa.
Kaalikoin toukat elävät ainoastaan ristikukkaisilla kasveilla, mutta kelpuuttavat ravinnokseen niin viljellyt lajit, kuten kaalit, sinapit ja rypsin, kuin villinä kasvavatkin.
Silene succulenta ssp. succulenta
Silene succulenta" ssp. "succulenta on kohokkien sukuun kuuluva "Silene succulenta" -lajin alalaji.
Kasvia tavataan pääasiassa Pohjois-Afrikassa ja Etu-Aasiassa. Euroopan ainoat kasvupaikat ovat Kreikalle kuuluvat pienet Kreetan eteläpuoliset saaret, kuten esimerkiksi Chrysí ja Gávdos.
"Silene succulenta" ssp. "succulenta" on suojeltu Kreikan presidentin asetuksella 67/1981. Lisäksi kasvi mainitaan uhattuna lajina Kreikan harvinaisten ja uhattujen kasvien punaisessa kirjassa.
John Boyne
John Boyne (s. 30. huhtikuuta 1971) on irlantilainen kirjailija. Hänen romaanistaan "Poika raidallisessa pyjamassa" (2006, suom. 2008) tuli maailmanlaajuinen bestseller ja sen pohjalta on tehty myös samanniminen elokuva.
Hohtosirkut
Hohtosirkut ("Arremon") on sirkkulien heimoon kuuluva varpuslintusuku. Hohtosirkkujen sukuun kuuluu BirdLifen mukaan 19 lajia. Joissain lähteissä sukuun on sijoitettu seitsemän lajia.
Orjakone
Orjakone eli zombie-kone, tai pelkkä zombie, on krakkerin valtaama Internetiin yhdistetty tietokone. Orjakone ei ole täysin käyttökelvoton, mutta se voi esimerkiksi toimia hitaammin tai käyttäytyä oudosti. Orjakoneita käytetään yhtenäisenä botnettinä rikolliseen toimintaan, kuten palvelunestohyökkäyksiin tai roskapostin lähettämiseen. Koneen päätyminen orjakoneeksi voi olla seurausta yhteydestä saastuneeseen koneeseen, kuten vierailusta vihamielistä koodia sisältävällä verkkosivulla. Orjakoneeksi joutumista voidaan estää huolehtimalla koneen tietoturvasta, esimerkiksi ajantasaista virustorjuntaohjelmaa käyttämällä.
Have It All (A.J. McLeanin albumi)
Have It All on amerikkalaisen laulaja A.J. McLeanin esikoisalbumi sooloartistina. Albumi julkaistiin ensin Japanissa 20. tammikuuta 2010 ja Yhdysvalloissa loppukesäsällä 2010.
Albumi on McLeanin ensimmäinen sooloartistina, vaikka hän olikin aikaisemmin kiertänyt keikoilla alter-ego nimellään Johnny No Name. "Have It All" ilmestyi kauppoihin vuonna 2010, ja McLean olikin luvannut fanien huomaavan singlensä "Teenage Wildlife" ilmestymisen. "Wade Robson tekee videon sekä sen koreografian," McLean kertoi MTV:n uutisille. "Se on hänen debyyttinsä ohjaajana, joten siitä tulee mahtavaa. Kappaleen nimi on 'Teenage Wildlife.' Sen sanoitti JC Chasez."
Albuminsa osalta McLean työskenteli useiden hittitekijöiden, kuten Ryan Tedderin kanssa, joka työskenteli myös Backstreet Boysin uusimman albumin, "This Is Us" kanssa. "Se [albumi] on tavallaan risteytys rockia ja funkia, jossa on ripaus dancea," McLean sanoi debyytistään. "Se on hyvä albumi. Olen todella ylpeä siitä ja olen työskennellyt sen kanssa lähes viisi vuotta. Siitä tulee mahtava, mahtava albumi."
Vänrikki Skool
Vänrikki Skool on Frederikin julkaisema ja hänen perustamansa Reetu Recordsin kolmas levy.
Punanokkakiuru
Punanokkakiuru ("Spizocorys conirostris") on eteläafrikkalainen varpuslintu. Sen elinympäristö käsittää mantereen eteläosan läntisestä Sambiasta Etelä-Afrikkaan. Siitä tunnetaan kuusi alalajia. Karl Jakob Sundevall kuvaili lajin holotyypin Vetchkopista Etelä-Afrikasta 1850.
Obbiankiuru
Obbiankiuru ("Spizocorys obbiensis") on Somalian kotoperäinen varpuslintu. Sen esiintymisalue käsittää noin 570 kilometrin pituisen rannikkokaistaleen maan kaakkoisosassa. Alueen leveys on eteläosastaan vain kilometrin, mutta pohjoisessa se ulottuu 40 kilometriä sisämaahan. Henry Witherby kuvaili lajin holotyypin Somalian Obbiasta vuonna 1905.
Silene succulenta
Silene succulenta on Egyptissä, Lähi-idän rannikolla ja Korsikalla sekä Kreetalla tavattava kohokkeihin kuuluva kasvi.
Kasvutavaltaan "Silene succulenta" on varpumainen. Puumaiset varret kulkevat pitkin maata ja versot kasvavat ylöspäin. Lehdet ovat munanmuotoiset. Kukat ovat suhteellisen suurikokoiset ja valkoiset ja sijaitsevat ylimmäisten lehtien haaroittumiskohdassa. Laji kukkii toukokuusta heinäkuulle.
"Silene succulenta" on yksi yleisimpiä kasveja Välimeren rannikolla Siinain niemessä. Euroopassa tavataan "Silene succulenta ssp. succulenta" -alalajia ja "Silene succulenta var. corsica" -muunnosta. Ensimmäistä ainoastaan Kreetalta ja jälkimmäistä Korsikalta.
Taitoluistelu olympialaisissa
Taitoluistelu on ollut talviolympialaisten kisaohjelmassa ensimmäisistä talviolympialaisista, vuoden 1924 talviolympialaisista lähtien. Tätä ennen se oli olympiaohjelmassa vuosien 1908 ja 1920 kesäolympialaisissa. Taitoluistelu on näin ollen vanhin talvilaji olympialaisissa.
Naamiokiuru
Naamiokiuru ("Spizocorys personata") on itäafrikkalainen varpuslintu. Sen elinympäristö käsittää Itä- ja Etelä-Etiopian sekä Kenian pohjois- ja keskiosat. Siitä tunnetaan neljä alalajia. Richard Bowdler Sharpe kuvaili lajin holotyypin Sassabanasta, Milmilistä, Etiopian Ogadenista 1895.
Viirusirkut
Viirusirkut ("Arremonops") on sirkkulien heimoon kuuluva varpuslintusuku. Viirusirkkujen sukuun kuuluu BirdLifen mukaan neljä lajia.
Joutavuuksien jumala
Joutavuuksien jumala on Arundhati Royn vuonna 1997 ilmestynyt esikoisromaani, joka kertoo Keralassa asuvan intialaisen suvun tarinan. Romaanin juoni kerrotaan pääosin perheen kaksosten, Rahelin ja Esthan, näkökulmasta. Romaani voitti ilmestymisvuotenaan Booker-palkinnon. Romaani julkaistiin suomeksi 1997 Hanna Tarkan suomentamana.
Laidunkiuru
Laidunkiuru ("Spizocorys fringillaris") on etelä-afrikkalainen varpuslintu. Sen elinympäristö käsittää Mpumalangan eteläosan ja Free Staten itäosat. Populaation koko on 1 500–5 000 yksilöä. Karl Jakob Sundevall kuvaili lajin holotyypin Leeuspruitista, Vredevortista, Etelä-Afrikan Free Statesta 1850.
Uskonto Sloveniassa
Vuoden 2002 väestönlaskennan mukaan Slovenian asukkaista 58 % on roomalaiskatolisia, 2 % muslimeita ja 2 % ortodoksikristittyjä. Vähemmän kuin 1 % on evankelisia protestantteja, agnostikkoja, juutalaisia tai muihin uskontoihin kuuluvia. Noin 10 % on ateisteja.
Kyynelkiuru
Kyynelkiuru ("Spizocorys sclateri") on eteläafrikkalainen varpuslintu. Sen elinympäristö käsittää Namibian eteläosan ja Etelä-Afrikan länsiosan Nama Karoon alueen. George Ernest Shelley kuvaili lajin holotyypin Hauntopjoelta Namibian Maltahöheasta 1902.
Rastaskiuru
Rastaskiuru ("Pinarocorys nigricans") on afrikkalainen varpuslintu. Sen elinympäristö käsittää Kongon demokraattisen tasavallan lounais- ja kaakkoisosat, Pohjois-Angolan, Lounais-Tansanian ja Luoteis-Sambian. Siitä tunnetaan kaksi alalajia. Karl Jakob Sundevall kuvaili lajin holotyypin Aapiesjoelta Pretoriasta Etelä-Afrikasta 1850.
Ksenija Makarova
Ksenija Olegovna Makarova (, s. 20. joulukuuta 1992 Pietari, Venäjä) on venäläis-yhdysvaltalainen taitoluistelija, joka kilpailee naisten yksinluistelussa. Hän on taitoluistelun Venäjän mestari vuodelta 2010.
Makarova edusti Venäjää Vancouverin talviolympialaisissa 2010, missä hän sijoittui kymmenenneksi. Vuoden 2010 MM-kisoissa Torinossa hän sijoittui Venäjän edustajana kahdeksanneksi, ja Moskovan MM-kilpailuissa 2011 hän oli seitsemäs.
Makarova syntyi Pietarissa Venäjällä. Hän muutti vanhempiansa kanssa kahdeksanvuotiaana Yhdysvaltoihin. Makarovan valmentajina toimivat tämän vanhemmat, pariluistelussa olympiapronssia voittaneet Larisa Selezneva ja Oleg Makarov. Makarova asuu Newburghissa New Yorkin osavaltiossa. Hän on edustanut Yhdysvaltoja ja Venäjää luistelu-urallaan.
Punaperäkiuru
Punaperäkiuru ("Pinarocorys erythropygia") on afrikkalainen varpuslintu. Sen elinympäristö käsittää Sahelin eteläpuolista Afrikkaa, lännessä Norsunluurannikon pohjoisosista Etelä-Sudaniin ja Pohjois-Ugandaan. Osaksi vuotta se muuttaa pohjoisemmaksi Sahelin alueelle. Hugh Edwin Strickland kuvaili lajin holotyypin Sudanin Kordofanista 1852.
Chlamydophora tridentata
Chlamydophora tridentata on asterikasveihin kuuluva kasvi.
Kasvi kukkii maaliskuusta huhtikuulle, ja sen kukat ovat hermafrodiitteja. Kukan terälehdet ovat väriltään keltaiset.
Kasvia tavataan Välimeren ympäristössä ainakin Israelissa ja Kreikassa. "Chlamydophora tridentata" viihtyy niin suolaisilla kuin suolattomilla alueillakin. Israelissa kasvia tavataan muun muassa pensasmailla, puoliaroilla ja aavikoilla.
Transvaalinkiuru
Transvaalinkiuru ("Certhilauda chuana") on eteläafrikkalainen varpuslintu. Sen elinympäristö käsittää Namibian kaakkoisosan ja osan Etelä-Afrikasta. Andrew Smith kuvaili lajin holotyypin Latakoosta Kapmaan pohjoisosasta 1836.
Luettelo Suomen singlelistan ykkösistä vuosina 1951–1960
Tämä on luettelo Suomen singlelistan ykkösistä 1951–1960. Se sisältää ykkössijaa hallussaan pitäneet singlet vuosina 1951–1960, jolloin singlelistoja koottiin Suomessa epäsäännöllisesti. Epäsäännöllisyyden vuoksi tilastoinnissa esiintyy ajoittaisia puutteita. Ensimmäinen Suomessa julkaistu levymyyntilista ilmestyi Rytmi-lehden numerossa 4/1951 nimellä Mitä Suomi soittaa. Luettelo perustuu Rytmin koostamiin tietoihin aina 15.10.-1.12.1959 väliseltä ajalta kerättyyn listaan asti. Vuoden 1960 tiedot ovat peräisin Iskelmä-lehdestä.
Ennen vuotta 1954 Rytmi julkaisi äänitelistaansa ilman esittäjien nimiä, sillä niitä ei vielä koettu tärkeiksi tuolloisen kuluttajakiinnostuksen painottuessa enemmän kappaleisiin kuin esittäjiin. Samaa sävelmää ei myöskään eroteltu esitysten perusteella, vaan oli mahdollista, että listaykköseksi nousi samaan aikaan kaksi tai useampi saman kappaleen esittänyttä artistia.
Rytmi julkaisi erikseen suomalaisten ja ulkomaisten levyjen singlelistoja. Jake Nyman on kuitenkin yhdistänyt listat yhtenäisyyden vuoksi yhdeksi tilastoksi levyille annettujen pistemäärien perusteella (teoksessa Suomi Soi 4).
Leijonanlyhty
Leijonanlyhty ("Leontice leontopetalum") on Välimeren ympäristössä kasvava happomarjakasveihin kuuluva kasvilaji.
Leijonanlyhty on yleisin Välimeren itäosien rannikoilla lössimaa-alueilla. Laji kasvaa noin puoli metriä korkeaksi. Sen lehdet ovat sahalaitaiset ja esiintyvät vuorottelevina ruusukkeina. Laji kukkii helmi-maaliskuussa ja elokuussa.
Lajia on käytetty epilepsian hoitoon perinteisessä libanonilaisessa lääketieteessä ja muuallakin Välimeren itärannikolla. Lääkevaikutuksen arvellaan johtuvan lajin sisältämästä petaliinista. Laji sisältää myös monia muita alkaloideja, kuten leontiformidiinia, lupaniinia, leontiformiinia ja palmatiinia.
Lajin juurista on tehty myös saippuaa.
Trigonella spinosa
Trigonella spinosa on hernekasvien heimoon ja sarviapiloiden sukuun kuuluva kasvi.
"Trigonella spinosa" -kasvia tavataan esimerkiksi Euroopassa Kreikassa, Pohjois-Afrikassa Algeriassa ja Tunisiassa sekä Etu-Aasian alueella Turkissa, Syyriassa, Libanonissa, Jordaniassa, Israelissa, Iranissa ja Armeniassa.
Telescopus fallax
Telescopus fallax on käärmelaji, jota tavataan Kyproksella, Lähi-idässä, Balkanin maissa, Turkissa ja Aigeianmeren saarilla. Se voi kasvaa 70–80 cm pitkäksi.
Se on myrkyllinen, mutta ei yleensä vaaraksi ihmisille.
Zentralrat der Juden in Deutschland
Zentralrat der Juden in Deutschland (ZdJ, "Saksan juutalaisten keskusneuvosto") on Saksan juutalaisten seurakuntien ja liittojen suurin katto-organisaatio ja niiden poliittinen edustaja. Se perustettiin 19. heinäkuuta 1950 Frankfurt am Mainissa ja siihen kuuluu 23 osavaltioliittoa ("Landesverbände"), mukaan lukien osavaltioliittojen 107 juutalaista seurakuntaa ja niiden noin 106 000 jäsentä. ZdJ:n päärakennus on sijainnut 1. huhtikuuta 1999 lähtien Berliinin Leo-Baeck-Hausissa.
Eini (vuoden 1985 albumi)
Eini on Einin järjestyksessään kuudes studioalbumi. Se julkaistiin vuonna 1985 levymerkillä Fazer Finnlevy.
Perniön rautatieasema
Perniön rautatieasema (, , ratakm 126+942) on entinen rautatieliikennepaikka rantaradan varrella Salon kaupungissa Perniön asemanseudulla. Nykyisin asemarakennus toimii päiväkotina ja sen jäljellä oleva makasiini osto- ja myyntiliikkeenä.
Rantarataa suunniteltaessa sen linjaus jakoi perniöläisten mielipiteitä. Osa asukkaista halusi radan kulkevan kirkonkylän kautta, osa taas sen itäpuolitse. Kun itäisempi linjaus osoittautui edullisemmaksi, se toteutettiin. Tämän jälkeen Perniön rautatieasemalle etsittiin sopivaa paikkaa kirkonkylän pohjoispuolelta, ja lopulta se sijoitettiin Paarskylään, noin neljä kilometriä kirkolta pohjoiseen. Tästä seurasi kuitenkin, että Perniön kirkolta asemalle kulkevalle tielle jouduttiin rakentamaan silta Perniönjoen yli. Ensimmäinen juna saapui Perniön asemalle syyskuussa 1898, kun rata oli valmistunut ajettavaan kuntoon Karjaalta Uskelan Ylhäisiin saakka.
Bruno Granholmin suunnittelema rautatieasema valmistui vuonna 1898 ja se otettiin käyttöön vuonna 1899. Lähialueen teollisuus ja ruukit hyötyivät rantaradasta ja rakensivat poikkeuksellisen suuret makasiinit aseman läheisyyteen. Asemaakin täytyi laajentaa jo vuonna 1900. Aseman ympäristöön Perniön kuntaan kasvoi merkittävä asutuskeskittymä, jossa toimi suuri meijeri, konepaja, teurastamo ja mylly.
Aseman liikennettä hankaloitti juuri ennen asemaa tiukka kaarre, jota täytyi lähestyä hiljaa. Aseman merkitys väheni 1900-luvun loppupuolella ja henkilöliikenne lopetettiin asemalla 1988 ja siitä tehtiin miehittämätön seisake 1990. Perniön viljavaraston vaihde siirrettiin muualle samalla kun tavaraliikenne lopettiin 1992. Rantaradan oikaisu otettiin samana vuonna käyttöön, ja tarpeeton rataosuus purettiin seuraavana kesänä. Nykyään rantarata kulkee tunnelissa asemanseudun pohjoispuolelta.
Vuonna 2009 Museovirasto määritteli Perniön rautatieasemanseudun yhdeksi Suomen valtakunnallisesti merkittävistä rakennetuista kulttuuriympäristöistä.
Elämääni eksynyt
Elämääni eksynyt on Kirkan viimeiseksi jäänyt studioalbumi, joka julkaistiin vuonna 2005. Levyllä olevan kappaleen ”Muistoja, muistoja vain” (alkuperäiseltä nimeltään ”Wonderful Life”) julkaisuoikeusriitojen takia CD:t jouduttiin kuitenkin vetämään pois kaupoista pian ilmestymisensä jälkeen, joten siitä on muodostunut pienoinen keräilyharvinaisuus. Albumin musiikki on kuitenkin ostettavissa verkosta ainakin kopiosuojatussa WMA-muodossa.
Albumi nousi Suomen virallisen listan sijalle 26.
Halikonjoen rautatiesilta
Halikonjoen rautatiesilta on vuonna 1993 valmistunut rantaradan silta, joka ylittää Halikonjoen itä-länsi -suunnassa Halikon kirkonkylässä Salossa. Sähköistetty yksiraiteinen silta valmistui ja otettiin käyttöön 1993.
Teräsbetoninen ratasilta on viisiaukkoinen jännitetty kotelopalkkisilta, jonka suurin aukko on 50 metriä ja sillan kokonaispituus 175 metriä. Pääjänteen viereiset jänteet ovat 30 ja reunajänteet 25 metriä pitkiä. Kotelopalkki on jatkuvarakenteinen ja silta oli valmistuessan Suomen rataverkon pitkäjänteisin betoninen palkkisilta.
Nykyisen rautatiesillan vieressä on vanha käytöstä poistettu museoitu silta.
Halikonjoen ensimmäinen rautatiesilta rakennettiin rantaradan rakennustöiden yhteydessä 1899. Siinä oli 38 metriä pitkä paraabeliristikkojänne. Punaiset räjäyttivät sillan sisällissodan loppupuolella 11. huhtikuuta 1918. Räjäytys oli pudottanut sillan pääjänteen viereisen levypalkin pään alas ja myös pilarin yläpää oli vaurioitunut. Silta saatiin viimeisenä rantaradan silloista korjatuksi 13. kesäkuuta 1918. Siltaa uusittiin vielä kertaalleen 1959.
Gliese 758
Gliese 758 eli GJ 758 on Lyyran tähtikuviossa sijaitseva tähti, jonka ympäriltä on havaittu tarkalla kaukoputkella 1, mahdollisesti 2 hyvin raskasta kaasuplaneettaa. Tähden ympärillä näkyvien kohteiden rata-arvoja ja etäisyyksiä ei tarkkaan tunneta, koska niitä on havaittu niin lyhyen aikaa ettei kohteiden liike näy kaukoputkissa.
Itse keskustähti GJ 758 näkyy jo kiikarilla. Tämä keltainen tähti on spektrityyppiä G8V ja hieman Aurinkoa himmeämpi, kevyempi ja pienempi.
Lamyropsis cynaroides
Lamyropsis cynaroides on asterikasveihin kuuluva kasvi.
Kasvia tavataan Turkissa sekä Kreikassa. Kreikan kasvupaikat sijaitsevat muun muassa Kreetan, Gávdoksen, Kásoksen ja Kárpathoksen saarilla, Jooniansaarilla ja Peloponnesoksen niemimaalla.
Kreikassa "Lamyropsis cynaroides" luokiteltiin vuonna 1993 harvinaiseksi. Lisäksi kasvi kuuluu IUCN:n , jossa kasvi on luokiteltu uhatuksi.
Siv-Inger
Siv-Inger (oikealta nimeltään Siv-Inger Svensson, 7. maaliskuuta 1953 Laholm) on ruotsalainen iskelmälaulaja. Hänen ensimmäinen levytyksensä "Någon att älska" oli läpimurto vuonna 1971 jonka jälkeen muut levytykset Ruotsissa eivät saavuttaneet enää menestystä. Siv-Inger muutti suosion laskettua Hampuriin ja on saavuttanut siitä lähtien suosiota Saksassa nimellä Siw-Inger.
Tucsonin kansainvälinen lentoasema
Tucsonin kansainvälinen lentoasema (; ) on julkinen lentoasema, joka sijaitsee 10 kilometriä Tucsonista etelään. Lentoasema on Arizonan osavaltion toiseksi suurin, Phoenixin Sky Harborin kansainvälisen lentoaseman jälkeen.
Idänritariyökkönen
Idänritariyökkönen ("Catocala adultera") on kookas, ritariyökkösiin kuuluva yöperhoslaji.
Useimpien sukulaistensa tapaan idänritariyökkönen on silmiinpistävän kookas perhonen. Vartalo on tasaisen harmaa. Pohjaväriltään sinertävänharmaissa etusiivissä on hyvä suojaväri. Leveät ja tummat sisempi- ja ulompipoikkiviiru erottuvat selvästi. Sisemmän poikkiviirun ulkopuolella siivessä on laaja valkeansävyinen alue. Munuaistäplä erottuu hyvin huonosti, mutta sen vieressä siivessä on ritariyökkösille ominainen, vino, vaalea täplä, joka erottuu hieman paremmin. Takasiipien väri on helakanpunainen. Niiden tumma reuna on kapeampi kuin kulmaritariyökkösellä ("Catocala nupta") ja siiven keskiosan tummassa raidassa on etureunan lähellä heikko sisäänpäinsuuntautuva lovi. Siipiväli on 73–80 mm.
Idänritariyökkönen on levinneisyydeltään selvästi itäinen laji, jota tavataan Euroopassa vain pohjois- ja itäosissa. Levinneisyysalue jatkuu Venäjän ja Siperian poikki Kiinaan ja Koreaan. Suomessa levinneisyys on itäpainotteinen, mutta idänritariyökkönen on tunnettu vaeltaja, joka voi lentää kauaksikin syntymäsijoiltaan. Tämä laajentaa lajin esiintymisaluetta ja Suomessakin lajin voi tavata pohjoisinta Lappia myöten. Perhoset lentävät yhtenä sukupolvena heinäkuun lopulta syyskuun alkuun.
Yleisesti ritariyökköset ovat puistoissa ja puutarhoissa viihtyviä lajeja ja myös idänritariyökkönen elää rehevissä metsissä ja kulttuuriympäristöissä. Lajin esiintymisessä on varsin suuria vuosittaisia vaihteluita. Laji tulee hyvin syötille ja hieman huonommin valolle.
Muna on talvehtiva elämänvaihe.
Toukka elää metsähaavalla ("Populus tremula").
George Bushin kansainvälinen lentoasema
George Bushin kansainvälinen lentoasema (, ) on julkinen lentoasema Houstonissa, Teksasin osavaltiossa, Yhdysvalloissa. Lentoasema on nimetty entisen Yhdysvaltain presidentin George H. W. Bushin mukaan ja se sijaitsee 24 kilometriä Houstonista pohjoiseen. Lentoasemalla on viisi terminaalia.
Vehkajärvi (Kuhmalahti)
Vehkajärvi on Kangasalaan kuuluva entisen Kuhmalahden kunnan kylä itäisellä Pirkanmaalla, samannimisen järven pohjoisrannalla sekä osa-alue. Vehkajärvi on noin 65 kilometriä Tampereelta itään seututie 325:ttä pitkin. Kylä sijaitsee Kymijoen ja Kokemäenjoen vesistöjen välisellä vedenjakajalla, jonka korkeimmat kohdat, Kivelänkangas ja Karinvuori, ovat noin 160 metriä merenpinnasta.
Vehkajärvellä asuu vakinaisesti noin 120 henkeä, mutta kesäisin kylän väkimäärä kaksinkertaistuu vapaa-ajan asuntojen ansiosta. Vehkajärven nuorisoseura on perustettu 1917 ja sen juhlatalo Touhula on valmistunut 1927. Vehkajärven vanha koulu toimii kesäisin kesäkuun alusta elokuun alkuun nuorisoseuran kesäkahviona.
Vuosina 2005–2008 kylässä ilmestyi ilmaisjakelulehti Vehkajärven Sanomat, jonka päätoimittajana toimi Ritva Tähkä ja kustantajana Esa Kylänlahti. Kylän verkkosivusto jatkaa lehden vanhalla nimellä.
Suomen sisällissodan aikana 26. helmikuuta 1918 kylässä käytiin Vehkajärven taistelu.
Parietaria cretica
Parietaria cretica on nokkoskasvien heimoon ja "Parietaria"-sukuun kuuluva kasvi. Kasvin kukinta-aika on helmikuusta maaliskuuhun.
Kasvia tavataan Italialle kuuluvalla Sisilian saarella sekä Kreikassa muun muassa Egeanmeren alueella ja Kreetan eteläpuolisilla Gávdoksen ja Gavdopoúlan saarilla.
Victoria Woodhull
Victoria Claflin Woodhull (23. syyskuuta 1838 – 9. kesäkuuta 1927) oli maineikas amerikkalainen suffragetti. Hän puhui muun muassa naisten oikeuksien, vapaan rakkauden ja spiritualismin puolesta. Lisäksi hän oli ensimmäinen nainen, joka perusti pankkiiriliikkeen Wall Streetille ja asettui ehdolle Yhdysvaltain presidentinvaaleissa.
Victoria Woodhull syntyi Homerissa, Ohiossa vuonna 1838. Hänen isänsä oli Reuben "Buck" Buckman Claflin ja äitinsä Roxanna Claflin. Victorialla oli kuusi sisarusta: Hebern, Maldon, Margaret Ann, Polly, Utica sekä Tennessee Celeste, josta tuli hyvin läheinen Victorian kanssa.
Woodhullin perhe joutui muuttamaan usein, koska Buck Claflin sotkeutui rikoksiin ja joutui helposti vaikeuksiin. Hän hankki perheen elatuksen erilaisilla huijauksilla, kuten myymällä patenttilääkkeitä ja esiintymällä valelääkärinä.
Sekä Victoria että Tennessee kokivat lapsesta lähtien omaavansa yliluonnollisia kykyjä. Victoria kertoi kolmivuotiaasta lähtien omaavansa yhteyden henkimaailmaan, hän muun muassa leikki vauvana kuolleiden sisarustensa kanssa ja kertoi saavansa yhteyden kuolleiseen naapureihin. Tennessee puolestaan pelotteli leikkitovereitaan viisivuotiaana väittämällä pystyvänsä lukemaan heidän ajatuksensa. Kun Foxin sisarukset synnyttivät spiritualistisen liikkeen 1840-luvun loppupuolella, Buck Claflin ohjasi Victorian ja Tennesseen luonnolliset taipumukset taloudellisesti kannattavaan suuntaan ja alkoi kiertämään siskosten kanssa meedioistuntoja pitäen. Istunnot osoittautuivat menestykseksi ja tuottivat riittävästi rahaa perheen elättämiseen.
Vuonna 1853 Victoria avioitui rochesterilaisen lääkärin Canning Woodhullin kanssa. Victoria oli vain 15-vuotias, ja avioliitto epäonnistui Canningin alkoholismin vuoksi. Heillä oli kaksi lasta, Byron ja Zulu Maude.
Koska Canning Woodhull ei kyennyt elättämään perhettään, Victoria palasi perheensä pariin. Yhdessä siskonsa Tennesseen kanssa he olivat pääesiintyjiä Buck Claflinin organisoimalla kiertueella, jossa tarjolla oli meedioistuntoja ja Buckin kehittelemiä syöpähoitoja. Kiertueen aikana, vuonna 1866, Victoria tutustui St.Louisissa eversti James Harvey Bloodiin, josta tuli Victorian pitkäaikainen kumppani.
Victoria perusti yhdessä siskonsa Tennesseen kanssa pankkiiriliikkeen Wall Streetille. Woodhull, Claflin & Company avattiin vuonna 1870 Cornelius Vanderbiltin tuella ja se teki sisaruksista varakkaita naisia.
Toukokuussa 1870 Victoria ja Tennessee hyödynsivät pörssivoittojaan ja perustivat lehden, jonka nimeksi tuli "Woodhull & Claflin's Weekly". Lehti ilmeistyi kuuden vuoden ajan ja se tuli kuuluisaksi artikkeleistaan, jotka käsittelivät muun muassa sukupuolivalistusta, vapaata rakkautta, naisten äänioikeutta, spiritualismia, kasvissyöntiä ja prostituution laillistamista. Lehdessä julkaistiin ensimmäinen englanninkielinen versio Karl Marxin Kommunistisesta manifestista vuonna 1871.
Vuonna 1872 lehdessä julkaistiin artikkeli, jossa paljastettiin aikansa julkkispastorin Henry Ward Beecherin avioliiton ulkopuolinen suhde. Artikkeli johti oikeudenkäyntiin, jossa Beecher ei kuitenkaan saanut tuomiota.
Näiveet
Näiveet ("Orobanche") on vähintään noin 150 lajia käsittävä loiskasvisuku näivekasvien heimossa. Se on myös heimonsa nimisuku. Näiveet ovat monivuotisia lehtivihreättömiä ruohovartisten kasvien ja pensaiden juuriloisia. Niiden isäntäkasvivalikoima on laaja, yleensä yksi näivelaji on sopeutunut loisimaan vain yhdellä isäntäkasvilajilla.
Suomessa näiveitä on tavattu vain kasvitieteellisissä puutarhoissa.
Niilo Söyrinki
Niilo Söyrinki (5. joulukuuta 1907 Vesilahti – 23. huhtikuuta 1991 Helsinki) oli suomalainen kasvitieteilijä.
Söyrinki kirjoitti ylioppilaaksi Tampereen klassillisesta lukiosta 1926. Seuraavana vuonna hän kirjoittautui Helsingin yliopistoon, jossa opiskeli ensin biologiaa myöhemmin kasvitiedettä. Filosofian kandidaatiksi Söyrinki valmistui 1934 ja tohtoriksi 1938.
Söyrinki toimi Helsingin yliopiston kasvitieteen apulaisprofessorina 1945–1960. Hän siirtyi vasta perustetun Oulun yliopiston kasvitieteen professoriksi 1960 ja toimi virassa aina eläkkeelle siirtymiseensä vuoteen 1971 saakka. Vuosina 1963–1965 Söyrinki toimi myös Oulun yliopiston rehtorina.
Söyrinki oli luonnonsuojelun edelläkävijöitä Suomessa. Hän oli perustamassa Suomen luonnonsuojeluliiton edeltäjää Suomen luonnonsuojeluyhdistystä 1938.
Niilo Söyringin veli oli pastori, kansanopiston johtaja Sulo Iivari Söyrinki.
Neuvostoliiton viisivuotissuunnitelma (kirja)
Neuvostoliiton viisivuotissuunnitelma on yhdysvaltalaisen H. R. Knickerbockerin kirjoittama kirja, jonka hän laati vuosina 1930–1931 Neuvostoliittoon tekemänsä vierailun pohjalta. Kirjan on suomentanut Eino Palola ja kustantanut Kustannusosakeyhtiö Minerva. Kirja on 235-sivuinen.
Kirjoittaja kuvaa näkemäänsä kuten journalisti. Kirjoitusajankohtana Yhdysvallat tuki Stalinin aloittamaa ensimmäistä viisivuotissuunnitelmaa lainoilla, teknisellä avulla ja sallimalla massiivisen puumäärän tuonnin Neuvostoliitosta. Siksi kirjoittaja ei välttämättä ole kommunisti, vaikka kirjan sävy on ihaileva.
Kirjoittaja kuvaa Neuvostoliiton ensimmäisen viisivuotissuunnitelman tilaa noin kaksi vuotta sen aloittamisen jälkeen tietämättä, että se saavuttaa tavoitteensa neljässä vuodessa. Suunnitelman alku oli lokakuussa 1928 ja nominaalinen päätös olisi ollut lokakuussa 1933.
Kirja kuvaa Gosplanin suunnitelman seurantajärjestelmän ulottuvan piirikuntatasolle. Kirjan mukaan ensimmäistä viisivuotissuunnitelmaa päivitettiin jatkuvasti jo suunnitelman alkupuoliskolla kohti jatkuvasti korkeampia tavoitteita. Kirjan esipuhe pohtii Neuvostoliiton tuloa länsimaiden markkinoille, jota pohdittiin uudestaan 1970-luvulla, silloin muun muassa kansainvälisten merikuljetuksien kohdalla. Kirjan ennusteessa kyseessä lienee ollut puukauppa ja kaupan mahdollinen laajeneminen metalleihin.
William P. Hobbyn lentoasema
William P. Hobbyn lentoasema () on toinen Houstonin kahdesta julkisesta lentoasemasta George Bushin kansainvälisen lentoaseman lisäksi. Lentoasema on Houstonin vanhin kaupallinen lentoasema ja se on nimetty entisen Texasin kuvernöörin William P. Hobbyn mukaan. Sitä käytti 12 163 344 matkustajaa vuonna 2015.
Markku Karvonen
Markku Juhani Karvonen (19. helmikuuta 1966 – 26. syyskuuta 2018) oli suomalainen pika- ja aitajuoksija. Hän edusti urallaan Tornion Pyryä ja Jyväskylän Kenttäurheilijoita ja häntä valmensivat Timo Lintumaa, Heikki Alasaukko-oja ja Antti Mero.
Karvonen voitti 400 metrin aitojen Suomen mestaruuden Hämeenlinnassa 1988 ajalla 51,13. Hän oli myös kaksi kertaa pronssilla, Vaasassa 1986 ajalla 51,96 ja Oulussa 1990 ajalla 51,72. Viestijuoksun SM-kisoissa hän saavutti pronssia 4 × 400 metrin viestijuoksussa vuonna 1994.
Karvosen ennätys 400 metrin aidoissa on 50,94, jonka hän juoksi Riihimäellä 5. kesäkuuta 1988. (kymmenen parhaan juoksun keskiarvo: 51,20). Hänen muita ennätyksiään ovat 200 metrin 22,62, 400 metrin 48,37 ja 110 metrin aitojen 15,03.
Kalevan Kisoissa
Pekka Hämäläinen (jääkiekkovalmentaja)
Pekka Hämäläinen (s. 19. heinäkuuta 1953 Joensuu) on suomalainen jääkiekkovalmentaja ja entinen jääkiekkoilija.
Hämäläinen toimi SM-liigassa KalPan päävalmentajana vuonna 1996. Suomen naisten jääkiekkomaajoukkueen päävalmentajana hän toimi vuosina 2009–2012. Kesäkuussa 2013 hänet valittiin Itävallan naisten jääkiekkomaajoukkueen päävalmentajaksi.
Hämäläinen pelasi kaudella 1979–1980 SM-liigassa Kiekkoreippaassa 35 ottelua tehopistein 2+1.
Kuin tumma yö
Kuin tumma yö on Pekka Himangan albumi vuodelta 1990.
Lontoon kaupunginvaltuusto
Lontoon kaupunginvaltuusto () on vaaleilla valittu elin, joka toimii yhdessä pormestarin kanssa johtaman Suur-Lontoon yleishallintoviranomaisen kanssa. Valtuuston 25 edustajaa valitaan neljän vuoden välein. Vuodesta 2012 lähtien suurin puolue on työväenpuolue 12 paikalla ja toiseksi suurin konservatiivipuolue 9 paikalla. Liberaalidemokraateilla ja vihreillä on kaksi paikkaa kullakin.
Koillis-Englanti
Koillis-Englanti () on yksi Englannin yhdeksästä hallintoalueesta. Alue käsittää Northumberlandin, County Durhamin, Tyne and Wearin ja Tees Valleyn kreivikunnat. Alueen väkiluku oli vuoden 2011 väestönlaskennassa 2 597 000.
Alueen tärkein kaupunki on Newcastle upon Tyne. Koillis-Englannin hallintoalue rajoittuu lännessä Luoteis-Englantiin, etelässä Yorkshiren ja Humberin hallintoalueeseen, idässä Pohjanmereen ja pohjoisessa Skotlantiin.
Suur-Lontoon yleishallintoviranomainen
Suur-Lontoon yleishallintoviranomainen (engl. "Greater London Authority") on Suur-Lontoon korkein hallintoelin. Se koostuu Lontoon pormestarista ja 25:stä Lontoon kaupunginvaltuuston jäsenestä, jotka valitaan vaaleilla.
Aluehallintoasetuksen mukaan GLA:slla on ratkaiseva strateginen rooli Lontoon talous-, asumis-, poliisi-, liikenne-, kaavoitus-, ympäristö-, kulttuuri- ja terveysasioissa. Suurin osa sen toiminnasta rahoitetaan valtion varoista. Lontoon kaupunkipiirit keräävät kunnallisveroa, ja luovuttavat siitä osan GLA:lle.
Runepoli
Runepoli on Suomen suurin RuneScape-verkkoyhteisö, joka on perustettu vuonna 2003 suomalaisten pelaajien tueksi. Sivusto tarjoaa peliin liittyviä ohjeita ja oppaita, keskustelualueen, sekä järjestää tapahtumia omatoimisesti ja myös yhteistyössä Runescapea hallinnoivan Jagexin kanssa. Vuonna 2009 Runepoli valittiin Runescapen viralliseen yhteistyöohjelmaan ainoana suomalaisena ja se on tällä hetkellä korkeimmalla tukitasolla.
Raider Nation
Raider Nation () on NFL:ssä pelaavan Oakland Raidersin epävirallinen faniryhmä. Heillä on oma katsoja-alueensa Raidersien kotikentällä O.co Coliseumissa (Sektorit 104-107), jota kutsutaan nimellä "black hole". ().
Yhdysvaltalainen Raidersien entisestä kotikaupungista Los Angelesista kotoisin oleva rap-artisti Ice Cube on tehnyt Raider Nationista kertovan samannimisen laulun. Se julkaistiin elokuussa 2009.
Suodatinpaperi
Suodatinpaperi on puoliläpäisevää paperia, jota käytetään erottamaan kiinteitä epäpuhtauksia tai muita aineita nesteestä tai kaasusta.
Suodattimista mitattavia ominaisuuksia ovat muun muassa erotusaste, likakapasiteetti, suodatuspinta-ala, alkupaine-ero ja nimellispaine. Taloudellisessa mielessä ei ole kannattavaa erottaa epäpuhtauksia liian tarkasti, sillä tiheämpi suodatin tukkeutuu nopeammin ja järjestelmän välykset saattavat jopa sallia pieniä epäpuhtauksia. Suodatinpaperin laskostuksessa pyritään maksimoimaan suodatuspinta-alaa, sillä suodattimen kestoikä on verrannollinen paperin määrään. Tavanomainen muoto on tähti-laskostus, jossa paperi laskostetaan säteittäisesti ympyränmuotoiselle kehälle. Sovelluksesta riippuen suodatinpaperi saattaa olla rakennettu peltikotelon sisälle.
Ilmansuodattimen tarkoitus on puhdistaa ilmaa epäpuhtauksista. Yleisiä käyttökohteita ovat moottoreiden imuilman sekä asuntojen ja autojen sisäilman suodatus. Henkilösuojaimina käytetään paperisuodatinmaskeja, jotka ovat tarkoitettuja esimerkiksi pölyisiin olosuhteisiin suodattamaan ilmassa olevia hiukkasia.
Kahvinkeittimessä ja teepussissa käytetään suodatinpaperia, jonka tarkoitus on estää purujen vapautuminen juomaan mutta päästää lävitseen puruista veteen liuenneet ainesosat. Kahvin ja teen suodattamiseen tarkoitetulle kertakäyttösuodatinpaperille on mahdollista saada ympäristömerkki, mikäli valmistus täyttää sen kriteerit.
Polttoainesuodattimia käytetään suodattamaan tankista tulevasta polttoaineesta epäpuhtaudet pois, ennen kuin polttoaine menee moottoriin. Etenkin dieselmoottorin polttoaineen korkeapaineinen ruiskutusjärjestelmä on hyvin herkkä epäpuhtauksille. Vanhemmissa rivipumpuissa riitti 10 µm suodatustarkkuus, kun taas yhteispaineruiskutuslaitteet voivat vaatia 2–5 µm suodatustarkkuutta. Mikäli polttoainesuodattimessa alkaa esiintyä tukkoisuutta, saattavat jakajapumpulla varustetut dieselmoottorit kärsiä huonosta käynnistyvyydestä, tehottomuudesta ja savutuksesta.
Öljynsuodattimia käytetään voitelujärjestelmissä poistamaan järjestelmään kertyviä epäpuhtauksia ja suodatinmateriaali voi olla esimerkiksi kyllästettyä orgaanista paperia. Öljynsuodattimia on erilaisia rakenteita erilaisiin käyttötarpeisiin, esimerkiksi painesuodatin, paluusuodatin tai sivuvirtaussuodatin.
Cyrtopodion kotschyi
Cyrtopodion kotschyi on gekkolaji.
Lajia tavataan Italiassa kaakkoisilla Basilicatan ja Apulian alueilla. Albaniassa laji elää Vlorësta Shkodëriin ulottuvalla ranta-alueella. Kosovossa lajia tavataan Prizrenissä. "Cyrtopodion kotschyi" elää myös Makedoniassa. Bulgariassa laji elää maan etelä- ja itäosissa. Kreikassa lajia tavataan suuressa osassa maata, kuten esimerkiksi Kykladeilla, Kreetalla, Sporadeilla ja Joonianmeren alueella. Kreikan pienillä saarilla laji on hyvin yleinen. Turkissa "Cyrtopodion kotschyi" elää Anatolian alueella. Ukrainassa levinneisyysalue käsittää Krimin niemimaan eteläisen osan. Syyriassa lajia tavataan maan läntisissä ja pohjoisissa osissa. Israelissa levinneisyysalueeseen kuuluvat maan keski- ja pohjoisosat. Jordaniassa "Cyrtopodion kotschyi" elää maan luoteisosassa. Myös Kypros ja Libanon kuuluvat levinneisyysalueeseen. Unkarista on löydetty kaksi elinpaikkaa. Sen sijaan on epävarmaa kuuluvatko Iran ja Irak levinneisyysalueeseen.
Lajilla ei suurimmassa osassa levinneisyysaluetta ole suuria uhkia. Levinneisyysalueen eteläosissa uhkana ovat maatalouden kehittyminen ja kaupungistuminen.
Laji kiipeilee, ja sitä tavataan kivikkoisilla, kallioisilla ja kuivilla paikoilla. Elinpaikkoja ovat muun muassa rakennukset, pensaikkoiset maat, kivimuurit ja puiden rungot. Esimerkiksi pääosassa Jordaniaa ja Israelia lajia tavataan ainoastaan puiden rungoilta. "Cyrtopodion kotschyi" elää tavallisesti matalilla alueilla, mutta voidaan tavata aina 1 700 metrin korkeudestakin.
Ilmailulääketieteen keskus
Ilmailulääketieteen keskus ("Aeromedical Center", lyhenne AeMC tai AMC) on Suomessa Liikenteen turvallisuusvirasto Trafin valtuuttama ilmailulääketieteen erikoisalan tunteva lääketieteellinen yksikkö. Vuonna 2016 Suomessa oli kolme AeMC-valtuutuksen saanutta keskusta: Ilmailulääketieteen keskus (SOTLK, AeMC) Helsingissä Meilahden sairaalan alueella Biomedicum II -yksikössä, Finnairin Terveyspalvelut (AeMC) Helsinki-Vantaan lentoasemalla ja Lääkärikeskus Aavan Vantaanportin yksikkö. Näiden lisäksi Trafin valtuuttamia ilmailulääkäreitä löytyy esimerkiksi useasta yksityisestä terveys- tai lääkäritalosta sekä muutamien varuskuntien terveysasemilta.
Kun puolustushallinnon ulkopuolinen henkilö on mukana hävittäjäkoneessa tai suihkuharjoituskoneessa on hänet testattu ennen lentoa AeMC:ssä.
Keskuksilla ja sen alaisilla, eri puolella maata toimivilla ilmailulääkäreillä, on oikeus kirjoittaa lääkärintodistus lääketieteellistä kelpoisuustodistusta varten, jonka Liikenteen turvallisuusvirasto Trafin ilmailulääketieteen yksikkö AMS (Aeromedical Section) myöntää. Ilmailulääkäriltä vaaditaan erikoislääkärin tutkinto sekä vähintään 60 tunnin peruskurssi ilmailulääketieteestä loppukokeineen. Tällä osaamisella voi hakea luokan kaksi ilmailulääkärin valtuutusta (AME2). Jatkokouluksella ja riittävällä työkokemuksella voi hakea edelleen luokan yksi (AME1) ilmailulääkärin oikeuksia.
Ilmailulääkärin (AME2) todistus vaaditaan lennonjohtajilta, lennontiedottajilta, yleis- ja harrasteilmailijoilta sekä matkustamomiehistön jäseniltä (lentoemännät ja sturetit). Ammattilentäjien terveystarkastuksen tekee jatkokouluttautunut AME1-pätevyyden omaava lääkäri. Joidenkin ammattikelpoisuusluokkien ensimmäiset tarkastukset on kuitenkin tehtävä ilmailulääketieteen keskuksessa (AeMC).
Vuonna 2015 Trafin tilastoissa oli yli 8 300 voimassa olevaa ilmailulääketieteellistä kelpoisuustodistusta. Näistä runsas 2 100 oli kategorian 1 ammattilentäjälle myönnettyjä ilmailulääketieteellisiä kelpoisuustodistuksia ( CPL, ATPL= commercial pilot licence, airline transport pilot licence).
Asturian ruhtinas
Asturian ruhtinas () on historiallinen arvonimi, joka annetaan Espanjan kruununperilliselle. Arvonimeä käytettiin myös jo Espanjan kuningaskuntaa edeltäneessä Kastilian kuningaskunnassa. Nykyinen Asturian ruhtinatar on Leonor, Espanjan kuninkaan Felipe VI:n ja kuningatar Letizian tytär. Muita samankaltaisia espanjalaisia arvonimiä ovat Vianan ruhtinas, Gironan ruhtinas, Montblancin herttua, Cerveran kreivi ja Balaguerin lordi.
Kun Espanjan diktaattori Francisco Franco nimitti Juan Carlos de Borbónin seuraajakseen Espanjan kuninkaaksi, hän antoi Borbónille arvonimeksi Asturian ruhtinaan sijaan Espanjan ruhtinas.
Silloinen Asturian ruhtinas, nykyinen kuningas Felipe VI aloitti tavan jakaa Asturian ruhtinaan palkintoja.
Suomen sosiaalipsykologit
Suomen sosiaalipsykologit ry on yhdistys, johon kuuluu sekä valmistuneita että vielä opiskelevia sosiaalipsykologian maistereita. Suomen sosiaalipsykologit ry on perustettu vuonna 1999. Yhdistyksen tarkoituksena on sosiaalipsykologian maistereiden ammatillisen ja yhteiskunnallisen aseman parantaminen, tunnetuksi tekeminen ja valmistuneiden ammattitaidon kehittäminen. Yhdistys pyrkii myös edistämään alan koulutusta ja tutkimusta sekä toimimaan yhdistävänä elimenä. Yhdistys julkaisee lehteä Sosiaalipsykologi.
Maha (elokuva)
Maha ("Estômago") on brasilialainen elokuva vuodelta 2007. Elokuva on kulinaristinen tarina köyhästä Nonatosta. Hän saapuu suurkaupunkiin ja tekee siellä uraa kokkina ja rakastajana sekä lopulta vankilasellin ykkösenä.
Kornetti (täsmennyssivu)
Kornetti tarkoittaa:
Marcus Nikkanen
Marcus (tai Markus) Rafael Nikkanen (26. tammikuuta 1904 Helsinki – 28. maaliskuuta 1985 Helsinki) oli suomalainen taitoluistelija. Nikkanen saavutti pronssia vuoden 1930 EM-kilpailuissa. Hän ylsi pronssille myös vuoden 1933 maailmanmestaruuskisoissa. Kyseessä oli ensimmäinen suomalaisen taitoluistelijan saavuttama henkilökohtainen MM-mitali.
Talviolympialaisissa Nikkanen sijoittui Sankt Moritzissa 1928 kuudenneksi, Lake Placidissa 1932 neljänneksi ja Garmisch-Partenkirchenissä 1936 seitsemänneksi. Sankt Moritzissa 1928 hän sairastui kovaan kuumeeseen ennen vapaaluisteluosuutta. Lake Placidin neljäs sija vuonna 1932 on historian paras suomalaisen taitoluistelijan sijoitus olympialaisten yksinluistelussa. Lake Placidin olympiajoukkueeseen Nikkanen valittiin sillä ehdolla, että hän maksaisi itse omat matkakulunsa. Olympialaisten jälkeen hän esiintyi Helsingissä yhdessä Sonja Henien kanssa.
Nikkanen edusti Helsingfors Skridskoklubbia. Hän voitti urallaan yhteensä kymmenen Suomen-mestaruutta vuosina 1927–1930, 1934, 1935, 1938, 1939, 1945 ja 1946. Toisen maailmansodan jälkeen Nikkanen valmensi New York Skating Clubissa Yhdysvalloissa 1945–1951. Myöhemmin hän perusti Torontoon valmentajille tarkoitetun taitoluistelukoulun. Nikkanen muutti takaisin Helsinkiin 1970-luvun lopussa. Saman vuosikymmenen alkupuolella vuoden 1976 olympialaisten taitoluistelussa kultaa voittanut Dorothy Hamill oli hänen valmennuksessaan. Nikkasen ohjauksessa harjoitelleisiin luistelijoihin kuului myös kanadalainen Charles Snelling, joka voitti maansa mestaruuden kuudesti ja saavutti pronssia vuoden 1957 MM-kilpailuissa Colorado Springsissä. Nikkasta itseään valmensivat muun muassa Walter Jakobsson ja Sakari Ilmanen.
Myös Marcus Nikkasen veli Bertel oli taitoluistelija, joka voitti yksinluistelun Suomen-mestaruuden kolme kertaa.
Kornetti (sotilasarvo)
Kornetti on käytöstä poistunut ratsuväen ja rakuunoiden sotilasarvo, joka vastasi muiden aselajien vänrikkiä. Vänrikki ja kornetti, samoin kuin merivoimien aliluutnantti, olivat alimpia varsinaisia upseerinarvoja luutnantin alapuolella.
Esimerkiksi Suomen marsalkka Carl Gustaf Emil Mannerheim valmistui kornetiksi vuonna 1889 Nikolain ratsuväkikoulusta Pietarista.
Kuninkaalliset häät
Kuninkaalliset häät on Stanley Donenin ohjaama elokuvamusikaali lehtimiehistä, jotka kerääntyvät Lontooseen seuraamaan kuninkaallisia häitä. 1951 valmistuneen filmin pääosassa Fred Astaire tanssii jopa katossa.
Laulaen maihin
Laulaen maihin () on George Sidneyn ohjaama elokuvamusikaali vuodelta 1945, jonka käsikirjoitti Natalie Marcin sekä Isobel Lennart. Yhdysvaltalaisfilmin pääosissa nähdään Gene Kelly ja Frank Sinatra. Elokuva muistetaan erityisesti fantasiajaksosta, jossa Kelly tanssii Jerry-hiiren ja muiden piirroshahmojen kanssa.
Air boat
Air boat, suokiituri eli rämevene on työntöpotkurilla toimiva latteapohjainen vesi- ja suokulkuneuvo. Moottorin voima välittyy siinä ilmaan. Aluksessa käytetään joko auton tai lentokoneen moottoria. Ne ovat suosittuja esimerkiksi Floridan rämealueilla Evergladesissa.
SSX (videopeli)
SSX (Snowboard Supercross) on EA Sports Bigin vuonna 2000 PlayStation 2:lle julkaisema lumilautailupeli. SSX on samannimisen pelisarjan ensimmäinen osa. Pelin kehitti EA Canada.
SSX ilmestyi heti PlayStation 2:n tultua markkinoille ja arvostelijat pitivät sitä yhtenä parhaista julkaisun yhteydessä ilmestyneistä peleistä.
Natalinkiuru
Natalinkiuru ("Certhilauda semitorquata") on eteläafrikkalainen varpuslintu. Sen elinympäristö käsittää Etelä-Afrikan ja Lesothon ruohostomaita, ja siitä tunnetaan kolme alalajia. Andrew Smith kuvaili lajin holotyypin Colesbergista Oranjejoelta 1836.
Antti Reenpää
Antti Reenpää (s. 1957) on diplomi-insinööri, joka toimi Otavan kirjaryhmän johtajana 2000–2010. Hän on ollut aiemmin Otavan merkittävä keulakuva yhdessä vaimonsa Leena Majander-Reenpään kanssa, ja he ovat yhdessä vaikuttaneet Otavan julkaisulinjaan.
Antti Reenpää jätti tehtävänsä maaliskuun alusta 2010, ja ilmoitus herätti kohua niin kirjapiireissä kuin julkisuudessakin.
Antti Reenpään isä on Otavan hallituksen puheenjohtaja Olli Reenpää.
Karookiuru
Karookiuru ("Certhilauda subcoronata") on eteläafrikkalainen varpuslintu. Sen elinympäristö käsittää Namibian keski- ja eteläosat sekä Etelä-Afrikan pohjoiset ja läntiset osat. Siitä tunnetaan neljä alalajia. Andrew Smith kuvaili lajin holotyypin Deelfonteinista Kapmaan pohjoisosasta 1843.
Renqvist
Renqvist on ruotsinkielinen sukunimi. Se voi viitata seuraaviin:
Pitkänokkakiuru
Pitkänokkakiuru ("Certhilauda curvirostris") on eteläafrikkalainen varpuslintu. Sen elinympäristö ulottuu Namibian lounaiskolkasta Etelä-Afrikan Kapkaupunkiin, ja siitä tunnetaan kaksi alalajia. Johann Hermann kuvaili lajin holotyypin Hyväntoivonniemeltä 1783.
Joululevy (Ismo Alanko Säätiö)
Joululevy (tunnetaan myös nimellä Vittu kun vituttaa) on Ismo Alanko Säätiön single, joka julkaistiin 22. marraskuuta 1999 levymerkillä Poko Rekords. Se nousi Suomen virallisen singlelistan sijalle 2.
Puna-aavikkokiuru
Puna-aavikkokiuru ("Calendulauda burra"), myös "Certhilauda burra", on etelä-afrikkalainen varpuslintu. Sen elinympäristö käsittää maan Kapmaan luoteisosan Bushmanlandin. Outram Bangs kuvaili lajin holotyypin Great Namaqualandista 1830.
Karooviheltäjäkiuru
Karooviheltäjäkiuru ("Calendulauda albescens"), myös "Certhilauda albescens", eli aiemmalta nimeltään vehnäkiuru on etelä-afrikkalainen varpuslintu. Sen elinympäristö käsittää maan lounaisosan ja Karoon kuivat seudut, ja siitä tunnetaan neljä alalajia. Frédéric de Lafresnaye kuvaili lajin holotyypin Kapkaupungin Bloubergista 1839.
Löyttyniemi
Löyttyniemi voi tarkoittaa seuraavia suomalaisia henkilöitä:
Dyynikiuru
Dyynikiuru ("Calendulauda erythrochlamys"), myös "Certhilauda erythrochlamys", on eteläafrikkalainen varpuslintu. Sen elinympäristö käsittää Namibian keski- ja länsiosia Walvis Baysta Lüderitziin. Hugh Edwin Strickland kuvaili lajin holotyypin Damaramaasta läheltä Walvis Bayta 1853.
Benguelankiuru
Benguelankiuru ("Certhilauda benguelensis") on lounaisafrikkalainen varpuslintu. Sen elinympäristö ulottuu Angolan lounaisosista Namibian luoteisosiin Brandbergiin saakka. Siitä tunnetaan kaksi alalajia. Richard Bowdler Sharpe kuvaili lajin holotyypin Angolan Benguelasta 1904.
Zoo York
Zoo York on yhdysvaltalainen katumuotivaatemerkki. Yhtiö valmistaa myös rullalautoja. Zoo York on perustettu New Yorkissa vuonna 1993.
Karl Ove Knausgård
Karl Ove Knausgård [ˈkɑːɭ ˈuːvə ˈknæʉsˌgɔːɾ] (s. 6. joulukuuta 1968 Oslo) on norjalainen kirjailija.
Norjassa palkittu kirjailija on ollut ehdokkaana Pohjoismaiden neuvoston kirjallisuuspalkinnon saajaksi kahdesti, 2005 ja 2010. Knausgårdin esikoisteos "Ute av verden" herätti suurta huomiota ja sai norjalaisten kriitikoiden palkinnon Kritikerprisenin. Hänen toinen teoksensa "En tid for alt" oli ehdokkaana Pohjoismaiden neuvoston kirjallisuuspalkinnon saajaksi.
Knausgårdilla on neljä lasta ruotsalaisen kirjailijan Linda Boström Knausgårdin kanssa. He avioituivat vuonna 2007, mutta Boström kertoi 25.11.2016 julkaistussa Dagens Nyheter -lehden haastattelussa parin eroavan. Linda Boström Knausgård on myös henkilönä teoksessa "Taisteluni". Knausgård asuu Ruotsissa.
Knausgård on kirjoittanut kuusiosaisen, kolmetuhatsivuisen omaelämäkerrallisen romaanisarjan "Taisteluni", jonka neljäs ja viides osa ilmestyivät norjaksi keväällä 2010 ja viimeinen osa vuonna 2011. Sarjan yhteydessä häntä on verrattu muun muassa Kalle Päätaloon. Knausgård kuvaa teoksissaan yksityiskohtaisesti arkielämää, mutta hänen tyylinsä on norjalaiskirjallisuudelle ominaisesti esseististä ja hän sijoittaa arjen tapahtumien keskelle mietelmiä ajan, muistin ja olemassaolon luonteesta. Knausgårdin suku on harkinnut kunnianloukkaussyytteen nostamista Knausgårdia ja hänen kustantajaansa Oktoberia vastaan. Sarjan ensimmäinen osa voitti vuonna 2009 norjalaisen Brage-palkinnon. Teos oli ehdolla myös Pohjoismaiden neuvoston kirjallisuuspalkinnon saajaksi vuonna 2010.
Knausgård herätti Norjassa paheksuntaa verratessaan romaanisarjansa päätösosassa Utøyan joukkosurman Norjassa herättämiä tunteita Saksan 1930-luvun tuntemuksiin. Osassa on Adolf Hitleriä koskeva essee, jossa Knausgård yrittää ymmärtää silloisen Saksan tapahtumia. Oscar Rossin mukaan hän ei arvota tapahtumia vaan vertaa massapsykologista tunnetta ja tarvetta. Knausgård on itse luonnehtinut päätösosaa ”kirjalliseksi itsemurhaksi”. Hän on myös ilmoittanut, ettei ole enää ”kirjailija”, mikä on Norjassa tulkittu niin, ettei hän enää kirjoita.
Suomessa "Taisteluni: Ensimmäinen kirja" julkaistiin syksyllä 2011 ja seuraavat osat sen jälkeen vuoden välein. Kuudes osa ilmestyi keväällä 2016. Teokset on suomentanut Katriina Huttunen.
"Taisteluni"-kirjojen Pohjoismaissa nostattamaa hälyä ei ole ymmärretty Yhdysvalloissa, mitä norjalaistaustainen kirjailija Siri Hustvedt on selittänyt sillä, että Norjassa koetaan kirjassa esitetyn kaltaisista asioista kirjoittaminen häpeällisenä. Myös kirjan otsikko, jonka katsotaan viittaavan Hitlerin teokseen "Taisteluni" on Yhdysvalloissa hyväksytty, ja ensimmäinen osa ilmestyi nimellä "My Struggle". Britanniassa sarjan avausosa julkaistiin nimellä "A Death in the Family", ja Saksassa nimenä on "Sterben".
Aasianpensaskiuru
Aasianpensaskiuru ("Mirafra assamica") on eteläaasialainen varpuslintu. Sen elinympäristö ulottuu Pohjois-Intiasta ja Etelä-Nepalista Bhutaniin, Bangladeshiin ja Myanmarin länsireunaan. Thomas Horsfield kuvaili lajin holotyypin Intian Assamista 1840.
Mikko Helanen
Mikko Helanen (s. 25. lokakuuta 1980) on entinen suomalainen salibandyn pelaaja, nykyisin Salibandyliiton Pohjanmaan aluevastaava. Kaudella 2010–2011 hän edusti Seinäjoen Peliveljiä. Helanen edusti pääsarjaurallaan myös OLSia. Hän pelasi urallaan 269 Salibandyliigan runkosarjaottelua teholukemin 227+221=448. Pudotuspeleissä hän pelasi 51 ottelua tehoin 27+26=53. Helanen saavutti SPV:n riveissä SM-hopeaa (2011) ja kaksi SM-pronssia (2010 ja 2009).